2022. gada 15. februārī

Siguldā norisināsies sacensību maratons kamaniņu sportā

Sākoties globālajai pandēmijai, valstī noteikto ierobežoju dēļ Latvijas Kamaniņu sporta federācijai nebija izdevies izvest nevienas Latvijas mēroga sacensības kamaniņu sportā. Tāpēc no 17. līdz 20. februārim Siguldas Bobsleja un kamaniņu trasē norisināsies četras dažādas sacensības kamaniņu sportā.

Sacensību maratons 17. februārī iesāksies ar “Prezidenta kausu”, kas ir starta rāvienu sacensības, kurās piedalīsies “Jaunieši A”, “Jaunietes A”, “Jaunieši A” divvietīgās ekipāžas, “Jaunieši B”, “Jaunietes B”, “Jaunieši C” un “Jaunietes C”. Pavisam sacensībās startēt pieteikušies 87 sportisti.

Pēc “Prezidenta kausa” sacensībām tiks aizvadīti Latvijas kausa oficiālie treniņbraucieni. Savukārt 18. februārī par godalgām Latvijas kausā cīnīsies “Juniori”, “Juniores”, “Jaunieši A”, “Junioru” divvietīgās ekipāžas, “Junioru” sieviešu divvietīgās ekipāžas, “Jaunietes A”, “Jaunieši B”, “Jaunietes B”, “Jaunieši C”, “Jaunietes C”, kā arī “Jauniešu” divvietīgā ekipāža. Kopumā par godalgām cīnīsies 62 sportisti.

Savukārt nedēļas nogalē norisināsies Latvijas čempionāts un Latvijas Junioru un jaunatnes meistarsacīkstes. Latvijas čempionātā piedalīsies arī visi Latvijas Nacionālas kamaniņu sporta izlases atlēti. Kopumā par godalgām cīnīsies 77 kamaniņu braucēji: septiņi vīrieši, septiņas sievietes, trīs divvietīgās ekipāžas, pieci “Jaunieši A”, četras “Junioru” divvietīgās ekipāžas, trīs “Junioru” sieviešu divvietīgās ekipāžas, desmit “Jaunietes A”, astoņi “Jaunieši B”, piecas “Jaunietes B”, desmit “Jaunieši C”, trīs “Jaunietes C” un viena “Jauniešu” divvietīgā ekipāža.

Latvijas Čempionātā startē pieaugušie, bet jebkurš “Junioru” konkurences pārstāvis var cīnīties par godalgām arī Latvijas čempionātā, ja uzrāda augstvērtīgus rezultātus.

Sacensību norises laikā tiks ievēroti epidemioloģiskās drošības pasākumi.

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456